钦定古今图书集成/明伦汇编/氏族典/第237卷 > 张衮
## 钦定古今图书集成/明伦汇编/氏族典/第237卷 > 张衮

按《魏书张衮传》：“衮字洪龙，上谷沮阳人也。祖翼，辽东
太守。父卓，昌黎太守。衮初为郡五官掾，好学有文才。
太祖为代王，选为左长史。从太祖征，常参大谋，决策
帏幄，太祖器之。时刘显地广兵彊，跨有朔裔，会其兄
弟乖离，衮言于太祖曰：‘显志大意高，今因其内衅，宜
速乘之’。”太祖从之，遂破走显。又从破贺讷。慕容宝之
来寇也，衮以为宜羸师卷甲，以侈其心。太祖从之，果
破之参合。皇始初，迁给事黄门侍郎。太祖南伐，师次
中山，衮遗宝书，喻以成败。宝见书大惧，遂奔和龙。既
克中山，拜衮奋武将军、幽州刺史，赐爵临渭侯。衮清
俭寡欲，劝课农桑，百姓安之。天兴初，征还京师。永兴
二年，疾笃，后数日卒。后世祖追谥曰《文康》。